*Төсөл*

**МОНГОЛ УЛСЫН  
ИХ ХУРЛЫН ТОГТООЛ**

2022 оны ... дүгээр Дугаар Улаанбаатар хот

сарын ....-ны өдөр

**ТӨРИЙН ӨМЧИТ ХУУЛИЙН ЭТГЭЭДИЙН ХУВЬЦААГ 2022-2023 ОНД  
БИРЖЭЭР ОЛОН НИЙТЭД НЭЭЛТТЭЙ ХУДАЛДАХ   
ҮНДСЭН ЧИГЛЭЛ БАТЛАХ ТУХАЙ**

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Төрийн болон орон нутгийн өмчийн тухай хуулийн 8 дугаар зүйлийн 1 дэх хэсгийн 5, 6 дахь заалт, Банкны тухай хуулийн 4 дүгээр зүйлийн 4.2 дахь хэсгийг тус тус үндэслэн Монгол Улсын Их Хурлаас ТОГТООХ нь:

1."Төрийн өмчит хуулийн этгээдийн хувьцааг 2022-2023 онд биржээр олон нийтэд нээлттэй худалдах үндсэн чиглэл"-ийг 1 дүгээр хавсралтаар баталсугай.

2.“Төрийн өмчит банкны хувьцааг 2022-2023 онд биржээр олон нийтэд нээлттэй худалдах үндсэн чиглэл”-ийг 2 дугаар хавсралтаар баталсугай.

3.Үндсэн чиглэлд заасан хуулийн этгээдийн энгийн хувьцааг нэмж гаргах, биржээр олон нийтэд нээлттэй худалдаж нээлттэй хувьцаат компани болгон өөрчлөн байгуулах ажлыг холбогдох хууль тогтоомжийн хүрээнд зохион байгуулахыг Монгол Улсын Засгийн газар /Л.Оюун-Эрдэнэ/, Монголбанк /Б.Лхагвасүрэн/-нд даалгасугай.

4.Энэ тогтоолын биелэлтэд хяналт тавьж ажиллахыг Монгол Улсын Их Хурлын Эдийн засгийн байнгын хороо /Ж.Ганбаатар/-нд үүрэг болгосугай.

Гарын үсэг

*Улсын Их Хурлын 2022 оны ...... тоот   
тогтоолын 1 дүгээр хавсралт*

**ТӨРИЙН ӨМЧИТ ХУУЛИЙН ЭТГЭЭДИЙН ХУВЬЦААГ 2022-2023 ОНД  
БИРЖЭЭР ОЛОН НИЙТЭД НЭЭЛТТЭЙ ХУДАЛДАХ   
ҮНДСЭН ЧИГЛЭЛ**

**НЭГ.ТӨРИЙН ӨМЧИТ ХУУЛИЙН ЭТГЭЭДИЙН ХУВЬЦААГ БИРЖЭЭР ОЛОН НИЙТЭД НЭЭЛТТЭЙ ХУДАЛДАХ ҮНДСЭН ЧИГЛЭЛИЙН ЗОРИЛГО**

1.1.Төрийн өмчит хуулийн этгээдийн хувьцааг биржээр олон нийтэд нээлттэй худалдах үндсэн чиглэлийн зорилго нь төрийн өмчит компанийг нэмж хувьцаа гарган биржээр нээлттэй арилжаалах замаар олон нийтийн хяналтад оруулах, санхүүгийн сахилга бат, засаглалыг сайжруулах, үйл ажиллагааны тогтвортой байдал, ил тод байдлыг хангахад оршино.

**ХОЁР.ТӨРИЙН ӨМЧИТ ХУУЛИЙН ЭТГЭЭДИЙН ХУВЬЦААГ БИРЖЭЭР ОЛОН НИЙТЭД НЭЭЛТТЭЙ ХУДАЛДАХАД БАРИМТЛАХ ҮНДСЭН ЗАРЧИМ**

            2.1.Төрийн өмчит хуулийн этгээдийн хувьцааг биржээр олон нийтэд нээлттэй худалдах бодлогыг хэрэгжүүлэхэд дараах үндсэн зарчмыг баримтална:

2.1.1.төрийн өмчит компанийг олон нийтэд нээлттэй хувьцаат компани болгох замаар ил тод байдлыг хангаж, санхүүгийн сахилга батыг сайжруулж, олон нийтийн хяналтад оруулах;

2.1.2.өрсөлдөөний зарчмаар хувийн хэвшил бие даан гүйцэтгэх боломжтой салбарт төр аж ахуйн үйл ажиллагаа эрхлэхгүй байж тухайн салбарыг зах зээлийн зарчмаар хөгжих боломжийг хангах;

2.1.3.зах зээл дэх төрийн оролцох оролцоог багасгах;

2.1.4.төрийн өмчит хуулийн этгээдийн хувьцааг биржээр худалдах үйл ажиллагааг хууль эрх зүйн хүрээнд ил тод нээлттэй хэрэгжүүлэх.

**ГУРАВ.ҮНДСЭН ЧИГЛЭЛИЙГ ХЭРЭГЖҮҮЛЭХ ЗОХИОН** **БАЙГУУЛАЛТ, АРГА, ХЭЛБЭР**

3.1.Үндсэн чиглэлийг дараах зохион байгуулалттайгаар хэрэгжүүлнэ:

3.1.1.Засгийн газар энэхүү үндсэн чиглэлд заасан төрийн өмчит компанийг нэмж хувьцаа гаргах, биржээр олон нийтэд нээлттэй арилжаалах ажлыг зохион байгуулж, үр дүнг Улсын Их Хуралд тайлагнах;

3.1.2.компанийн үнэлгээг тогтоох, энгийн хувьцааг нийтэд санал болгох үйл ажиллагааг хэрэгжүүлэхэд хөндлөнгийн, хараат бус хувийн хэвшлийн компанийг нээлттэй сонгон шалгаруулах;

3.1.3.Үнэт цаасны зах зээлийн тухай хуульд заасан журмын дагуу энгийн хувьцааг нийтэд санал болгох ажиллагааг эхлүүлэх шийдвэрийг эдийн засгийн нөхцөл байдалтай уялдуулан Засгийн газар тухай бүр гаргах;

3.1.4.Үндсэн чиглэлд заасан төрийн өмчит хуулийн этгээдийг нээлттэй хувьцаат компани болгох, энгийн хувьцааг нийтэд санал болгох ажиллагааг ил тод, нээлттэй зохион байгуулах ажлыг төрийн өмчийн асуудал эрхэлсэн төрийн захиргааны байгууллага тухайн компанийн хувьцаа эзэмшигчийн эрхийг хэрэгжүүлэгчтэй хамтран хэрэгжүүлэх;

3.1.5.төрийн өмчит хуулийн этгээдийн энгийн хувьцааны 34 хүртэл хувийн хувьцаа нэмж гарган биржээр олон нийтэд нээлттэй арилжих бөгөөд төрийн эзэмшил 66 хувиас багагүй байх;

3.1.6.олон нийтэд нээлттэй хувьцаат компани хэлбэрт шилжүүлэх хуулийн этгээдийн зах зээлийн үнэлгээг нарийвчлан тогтоосны үндсэн дээр хэрэгжүүлэх;

3.1.7.нэмж хувьцаа гарган биржээр олон нийтэд нээлттэй худалдах замаар татан төвлөрүүлсэн хөрөнгөөр компанийн өөрийн хөрөнгийг нэмэгдүүлж орлого олох үндсэн үйл ажиллагаа, үр ашгийг сайжруулах төсөл арга хэмжээнд ашиглах.

3.2.Үндсэн чиглэлийн 3.1.6-д заасан үнэлгээний зардлыг тухайн хуулийн этгээд санхүүжүүлнэ.

**ДӨРӨВ. ЭНГИЙН ХУВЬЦАА НЭМЖ ГАРГАН БИРЖЭЭР ОЛОН НИЙТЭД НЭЭЛТТЭЙ ХУДАЛДАХ ТӨРИЙН ӨМЧИТ ХУУЛИЙН ЭТГЭЭД**

**4.1.Доор дурдсан төрийн төрийн өмчит хуулийн этгээдийн 34 хүртэл хувийн энгийн хувьцаа нэмж гарган Монголын хөрөнгийн биржээр олон нийтэд нээлттэй худалдан нээлттэй хувьцаат компани болгоно:**

* + 1. “Монголын хөрөнгийн бирж” ТӨХК​;
    2. “Монголын цахилгаан холбоо” ХК​;
    3. “Мэдээлэл холбооны сүлжээ” ХХК;​
    4. "Мэдээлэл, технологийн үндэсний парк" ТӨҮГ​;
    5. “Үндэсний давхар даатгал” ХК​;
    6. "Алтай-Улиастайн эрчим хүчний систем" ТӨХК​;
    7. "Багануур зүүн өмнөд бүсийн цахилгаан түгээх сүлжээ" ТӨХК​;
    8. "Баруун бүсийн эрчим хүчний систем" ТӨХК;
    9. "Дархан дулааны сүлжээ" ТӨХК​;
    10. "Диспетчерийн үндэсний төв“ ХХК​;
    11. "Дорнод бүсийн эрчим хүчний систем" ТӨХК​;
    12. "Өмнөд бүсийн цахилгаан түгээх сүлжээ" ТӨХК​;
    13. "Улаанбаатар Дулааны Сүлжээ" ТӨХК;
    14. "Улаанбаатар цахилгаан түгээх сүлжээ" ТӨХК;
    15. "Цахилгаан дамжуулах үндэсний сүлжээ" ТӨХК​;
    16. "Эрдэнэт булганы цахилгаан түгээх сүлжээ” ТӨХК​;
    17. "Баянчандмань АЗЗА" ТӨХК​;
    18. "Налайх АЗЗА" ТӨХК​;
    19. “Архангай-АЗЗА” ТӨХК;​
    20. “Багануур-АЗЗА” ТӨХК;​
    21. “Булган-АЗЗА” ТӨХК;​
    22. “Говь-Алтай-АЗЗА” ТӨХК; ​
    23. “Дархан-АЗЗА” ТӨХК​;
    24. “Дорноговь-АЗЗА” ТӨХК;  ​
    25. “Завхан-АЗЗА” ТӨХК​;
    26. “Орхон-АЗЗА” ТӨХК​;
    27. “Өвөрхангай-АЗЗА” ТӨХК​;
    28. “Сэлэнгэ-АЗЗА” ТӨХК;​
    29. “Талын зам” ТӨХК;
    30. “Төв-АЗЗА” ТӨХК​;
    31. “Увс-АЗЗА” ТӨХК; ​
    32. “Харгуй” ТӨХК​;
    33. “Хархорин-АЗЗА” ТӨХК;  ​
    34. “Ховд-АЗЗА” ТӨХК​;
    35. “Хөвсгөл-АЗЗА” ТӨХК​;
    36. “Эрдэнэсант-АЗЗА” ТӨХК​.

--о0о--

*Улсын Их Хурлын 2022 оны ... сарын*

*өдрийн ...... тоот тогтоолын 2 дугаар хавсралт*

**ТӨРИЙН ӨМЧИТ БАНКНЫ ХУВЬЦААГ 2022-2023 ОНД   
БИРЖЭЭР ОЛОН НИЙТЭД НЭЭЛТТЭЙ ХУДАЛДАХ   
ҮНДСЭН ЧИГЛЭЛ**

**НЭГ. ҮНДСЭН ЧИГЛЭЛИЙН ЗОРИЛГО**

1.1.Төрийн өмчит банкны хувьцааг олон нийтэд нээлттэй хувьцаат компанийн хэлбэрт шилжүүлэх үндсэн чиглэлийн зорилго нь Банкны тухай хуулийн хэрэгжилтийг хангах, төрийн өмчит банкийг нэмж хувьцаа гарган биржээр нээлттэй арилжаалах замаар олон нийтийн хяналтад оруулах, санхүүгийн сахилга бат, засаглалыг сайжруулах, үйл ажиллагааны тогтвортой байдал, ил тод байдлыг хангахад оршино.

**ХОЁР. ХУВЬЦААГ БИРЖЭЭР ОЛОН НИЙТЭД НЭЭЛТТЭЙ ХУДАЛДАХАД БАРИМТЛАХ ҮНДСЭН ЗАРЧИМ**

2.1.Төрийн өмчит банкны хувьцааг биржээр олон нийтэд нээлттэй худалдах бодлогыг хэрэгжүүлэхдээ дараах үндсэн зарчмыг баримтална:

2.1.1.төрийн өмчит банкыг олон нийтэд нээлттэй хувьцаат компани болгох замаар ил тод байдал хангаж, санхүүгийн сахилга батыг сайжруулж, олон нийтийн хяналтад оруулах;

2.1.2.банкны үйл ажиллагааны тасралтгүй, хэвийн байдлыг хангаж харилцагч, хадгаламж эзэмшигчдийн хууль ёсны эрх ашгийг бүрэн хамгаалах.

2.1.3.зах зээл дэх төрийн оролцох оролцоог багасгаж, зах зээлийн өрсөлдөөнийг дэмжих;

2.1.4.төрийн өмчит банкны хувьцааг биржээр худалдах үйл ажиллагааг хууль эрх зүйн хүрээнд ил тод нээлттэй хэрэгжүүлэх;

**ГУРАВ. ҮНДСЭН ЧИГЛЭЛИЙГ ХЭРЭГЖҮҮЛЭХ, АРГА ХЭЛБЭР**

3.1.Үндсэн чиглэлийг дараах үе шаттайгаар хэрэгжүүлнэ:

3.1.1.Засгийн газар Шударга өрсөлдөөн хэрэглэгчийн төлөө газрын саналыг авч Монголбанктай хамтран төрийн өмчит банкийг олон нийтэд нээлттэй хувьцаат компани хэлбэрт шилжүүлэх арга хэлбэр, хэрэгжилтийг зохион байгуулах хөтөлбөрийг батлан хэрэгжүүлж, үр дүнг Монгол Улсын Их Хуралд тайлагнах;

3.1.2.төрийн өмчит банкны  хэлбэрийг өөрчлөх  үйл ажиллагааг хууль тогтоомжийн хүрээнд ил тод, нээлттэй зохион байгуулах ажлыг санхүү, төсвийн асуудал эрхэлсэн төрийн захиргааны төв байгууллага гүйцэтгэж, төрийн өмчийн бодлого, зохицуулалтын асуудал эрхэлсэн төрийн захиргааны байгууллагад холбогдох мэдээллийг хүргүүлэх;

3.1.3.төрийн өмчит банкны нийгэм, эдийн засагт эзэлж буй байр суурь, түүний үйл ажиллагаанд тохируулан, нэмж хувьцаа гаргах замаар хэрэгжүүлэх;

 3.1.4.төрийн өмчит банкийг олон нийтэд нээлттэй хувьцаат компани хэлбэрт шилжүүлэх хүрээнд хувьцааг олон нийтэд нээлттэй арилжаалж, тухайн банкны өөрийн хөрөнгийг нэмэгдүүлэх;

3.1.5.олон нийтэд нээлттэй хувьцаат компани хэлбэрт шилжүүлэх банкны зах зээлийн үнэлгээг нарийвчлан тогтоосны үндсэн дээр хэрэгжүүлэх.

3.1.6.төрийн өмчит банкны нэмж гаргасан  хувьцааны орлогыг тус банкны өөрийн хөрөнгийг нэмэгдүүлэхэд ашиглах.

3.2.Үндсэн чиглэлийн 3.1.5-д заасан үнэлгээний зардлыг тухайн банк санхүүжүүлнэ.

**ДӨРӨВ. ЭНГИЙН ХУВЬЦАА НЭМЖ ГАРГАН БИРЖЭЭР ОЛОН НИЙТЭД НЭЭЛТТЭЙ ХУДАЛДАХ ТӨРИЙН ӨМЧИТ БАНК**

  4.1.Олон нийтэд нээлттэй хувьцаат компани хэлбэрт шилжүүлэх төрийн өмчит  банк нь “Төрийн банк” хязгаарлагдмал хариуцлагатай компани байна.

4.2.Төрийн өмчит банкны нийт хувьцааны төрийн эзэмшил 80 хувиас доошгүй байх бөгөөд нийт хувьцааны  20 хүртэлх хувийг үе шаттайгаар олон нийтэд нээлттэй арилжаална.

--oo00oo--

**ТАНИЛЦУУЛГА**

*Төрийн өмчит хуулийн этгээдийн хувьцааг 2022-2023 онд биржээр*

*олон нийтэд нээлттэй худалдах үндсэн чиглэл батлах тухай*

*Улсын Их Хурлын тогтоолын төсөл*

Улсын Их Хурлын 2021 оны 12 дугаар сарын 30-ны өдрийн 106 дугаар тогтоолоор баталсан Шинэ сэргэлтийн бодлогын 6.4-т “Төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах ажлыг зохион байгуулна.” гэж, 2 дугаар хавсралтаар баталсан "Шинэ сэргэлтийн бодлогo"-ыг хэрэгжүүлэх эхний үе шатны үйл ажиллагааны хөтөлбөрийн 6.4.5-д “Төр хувийн хэвшилтэй өрсөлдөж үйл ажиллагаа эрхлэхгүй, зөвхөн стратегийн ач холбогдол бүхий салбарт, эдийн засаг, нийгмийг хөгжүүлэх чухал ач холбогдолтой томоохон төслийг хэрэгжүүлэх зорилгоор, мөн төрөөс үнэ тарифын зохицуулалт хийдэг, хувийн салбар дангаараа эрхлэх боломжгүй, нийтийн ашиг сонирхлын үүднээс зайлшгүй эрхлэх үйл ажиллагааны чиглэлд компани байгуулдаг байх, бизнесийн үйл ажиллагааны удирдлагад хөндлөнгөөс оролцох, нөлөөлөх байдлыг хязгаарлаж, бизнесийн шийдвэр нь улс төрийн нөлөөллөөс ангид байх, төрийн өмчит хуулийн этгээдийн засаглалыг сайжруулж, нээлттэй хувьцаат компани болгох ажлыг үе шаттайгаар хэрэгжүүлэх” гэж тус тус заасан.

Энэ зорилтыг хэрэгжүүлэх зорилгоор “Төрийн өмчит хуулийн этгээдийн хувьцааг 2022-2023 онд биржээр олон нийтэд нээлттэй худалдах Үндсэн чиглэл батлах тухай” Улсын Их Хурлын тогтоолын төсөл, Төрийн болон орон нутгийн өмчийн тухай хуульд нэмэлт, өөрчлөлт оруулах тухай хуулийн төслийг боловсрууллаа.

Улсын Их Хурлын тогтоолын төсөлд заасан "Төрийн өмчит хуулийн этгээдийн хувьцааг 2022-2023 онд биржээр олон нийтэд нээлттэй худалдах үндсэн чиглэл"-ийн төслөөр “Монголын хөрөнгийн бирж” ТӨХК, “Монголын цахилгаан холбоо” ХК, “Мэдээлэл холбооны сүлжээ” ХХК, "Мэдээлэл, технологийн үндэсний парк" ТӨҮГ, “Үндэсний давхар даатгал” ХК, АЗЗА компаниуд болон цахилгаан түгээх сүлжээ компаниуд зэрэг 37 төрийн өмчит хуулийн этгээдийг 34 хүртэл хувийн энгийн хувьцаа нэмж гарган хөрөнгийн биржээр олон нийтэд нээлттэй худалдан нээлттэй хувьцаат компани болгохоор тусгасан.

Түүнчлэн, “Төрийн өмчит банкны хувьцааг 2022-2023 онд биржээр олон нийтэд нээлттэй худалдах үндсэн чиглэл”-ийн төслөөр “Төрийн банк” ХХК-ний нийт хувьцааны төрийн эзэмшил 80 хувиас доошгүй байх бөгөөд нийт хувьцааны  20 хүртэлх хувийг үе шаттайгаар олон нийтэд нээлттэй арилжаалахаар тусгалаа.

Ийнхүү төрийн өмчит хуулийн этгээдүүдийг нээлттэй хувьцаат компани болгон хувьцааг олон нийтэд нээлттэй худалдсанаар эдгээр компаниудыг олон нийтийн хяналтад оруулах, санхүүгийн сахилга бат, засаглалыг сайжруулах, үйл ажиллагааны тогтвортой байдал, ил тод байдлыг хангах, зах зээл дэх төрийн оролцоог бууруулах ач холбогдолтой гэж үзэж байна.

-oo00oo-

*Төсөл*

МОНГОЛ УЛСЫН

ЗАСГИЙН ГАЗРЫН ХУРАЛДААНЫ

ТЭМДЭГЛЭЛЭЭС

Монгол Улсын Засгийн газрын 2022 оны 04 дүгээр сарын ......-ны өдрийн хуралдааны ...... дүгээр тэмдэглэлд

“ХЭЛЭЛЦСЭН нь: Төрийн өмчит зарим хуулийн этгээдэд авах арга хэмжээний талаар

ШИЙДВЭРЛЭСЭН нь: 1.Дор дурдсан асуудлыг холбогдох хууль тогтоомжийн хүрээнд судлан үзэж, шийдвэрийн төслийг боловсруулан 2022 оны 4 дүгээр сард багтаан Засгийн газрын хуралдаанд танилцуулан шийдвэрлүүлэх арга хэмжээ авахыг үүрэг болгосугай. Үүнд:

1/“Эрчим хүчний хөгжлийн төв” төрийн өмчит аж ахуйн тооцоот үйлдвэрийн газар, “Сэргээгдэх эрчим хүчний үндэсний төв” төрийн өмчит аж ахуйн тооцоот үйлдвэрийн газар, “Эрчим хүчний эдийн засгийн хүрээлэн” төрийн өмчит аж ахуйн тооцоот үйлдвэрийн газрыг нэгтгэн төрийн өмчит хязгаарлагдмал хариуцлагатай компани байгуулах асуудлыг Төрийн өмчийн бодлого, зохицуулалтын газар /Б.Цэнгэл/, Эрчим хүчний сайд Н.Тавинбэх нарт;

2/"Зам, тээврийн хөгжлийн төв" төрийн өмчит үйлдвэрийн газар, "Автотээврийн үндэсний төв" төрийн өмчит үйлдвэрийн газрыг нэгтгэн төрийн өмчит хязгаарлагдмал хариуцлагатай компани байгуулах асуудлыг Төрийн өмчийн бодлого, зохицуулалтын газар /Б.Цэнгэл/, Зам, тээврийн хөгжлийн сайд Л.Халтар нарт;

3/“Геологийн судалгааны төв” төрийн өмчит аж ахуйн тооцоот үйлдвэрийн газар, “Геологийн төв лаборатори” төрийн өмчит аж ахуйн тооцоот үйлдвэрийн газрыг нэгтгэн төрийн өмчит хязгаарлагдмал хариуцлагатай компани байгуулах, Шинжлэх ухааны академийн харьяа Геологийн хүрээлэнг Үндэсний геологийн албатай нэгтгэх асуудлыг Төрийн өмчийн бодлого, зохицуулалтын газар /Б.Цэнгэл/, Уул уурхай, хүнд үйлдвэрийн сайд Г.Ёндон нарт;

4/ “Бөртэ” төрийн өмчит аж ахуйн тооцоот үйлдвэрийн газар, “Цагаан шонхор” төрийн өмчит аж ахуйн тооцоот үйлдвэрийн газар, болон төрийн байгууллагуудын харьяанд байдаг бүх төрлийн хувцасны үйлдвэрийн үйл ажиллагааг нэгтгэн төрийн өмчит хязгаарлагдмал хариуцлагатай компани байгуулах асуудлыг Төрийн өмчийн бодлого, зохицуулалтын газар /Б.Цэнгэл/, Хууль зүй, дотоод хэргийн сайд Х.Нямбаатар, Батлан хамгаалахын сайд Г.Сайханбаяр нарт;

5/“Монгол Ус” төрийн өмчит үйлдвэрийн газрыг Усны газартай нэгтгэх асуудлыг Төрийн өмчийн бодлого, зохицуулалтын газар /Б.Цэнгэл/, Барилга, хот байгуулалтын сайд Б.Мөнхбаатар нарт;

6/“Радиотелевизийн үндэсний сүлжээ” улсын төсөвт үйлдвэрийн газар, “Хөдөө аж ахуйн бирж” ХХК, “Автоимпекс” ТӨХК, “Гермон газ” ХХК, “Монгол кино нэгтгэл” ТӨҮГ, “Спортын бэлтгэлийн төв” ТӨҮГ, "Буянт-Ухаа спортын ордон" ТӨҮГ, "Техник спортын төв" ТӨҮГ-ыг татан буулгах, эсхүл ижил төстэй байгууллагатай нэгтгэх, бүтцийн өөрчлөлт хийх асуудлыг Төрийн өмчийн бодлого, зохицуулалтын газар /Б.Цэнгэл/, хувьцаа эзэмшигчийн эрхийг хэрэгжүүлэгч нарт;

2.Энэ тэмдэглэлд заасны дагуу өөрчлөн байгуулагдах төрийн өмчит хязгаарлагдмал хариуцлагатай компаниудын 34 хүртэл хувийн нэмэлт хувьцаа гарган биржээр олон нийтэд нээлттэй худалдах төлөвлөгөө боловсруулан, холбогдох шийдвэрийн төслийг хууль тогтоомжийн хүрээнд боловсруулан 2022 оны 2 дугаар улиралд багтаан Засгийн газрын хуралдаанд танилцуулахыг Төрийн өмчийн бодлого, зохицуулалтын газар /Б.Цэнгэл/, хувьцаа эзэмшигчдийн эрхийг хэрэгжүүлэгч нарт үүрэг болгосугай.” гэжээ.

ГАРЫН ҮСЭГ